钦定古今图书集成/明伦汇编/闺媛典/第348卷 > 王之才妻李氏
## 钦定古今图书集成/明伦汇编/闺媛典/第348卷 > 王之才妻李氏

按《画继》：朝议大夫王之才妻崇德郡君李氏，公择之
妹也。能临松竹木石，见本即为之，卒难辨。又与可每
作竹以贶人，一朝士张潜迂疏修谨，作纡竹以赠之，
如是不一。又作一横绢丈馀，著色偃竹以贶子瞻，过
南昌，山谷借而李临之。后数年，示米元章于真州，元
章云：“非鲁直自陈不能辨也。”作诗曰：“偃蹇宜如李，挥
毫已逼翁。卫书无遗妙，琰慧有馀工。熟视疑非笔，初
披飒有风。固藏惟谨钥，化去或难穷。”山谷亦有《题姨
母李夫人墨竹》，《偃竹及墨竹图》歌诗，载集中。